Omkring midnatstid natten til onsdag kortsluttede to højspændingskabler i Tårs og Lørslev og efterlod omkring 1000 hustande uden strøm i adskillige timer. Det oplyser Nord Energi til TV2 Nord. Kortslutningen er angiveligt sket nede i jorden, og den har intet at gøre med den personbil, der omkring samme tid natten til onsdag torpederede et hus, det fortæller vagthavende ved Nord Energi, Vagn Nielsen. - De to ting har intet med hinanden at gøre. Kablerne er kortsluttet nede i jorden, og det kan skyldes fugt, graveskader og alt muligt andet. Det kan være svært at sige, hvad der lige er skyld i det. Det er vi stadig i gang med at finde ud af, fortæller han. Strømsvigtet mørklagde det meste af Tårs by og store dele af de omkringliggende byer Ugilt og Lørslev. Det var først omkring klokken 04.00, at de sidste huse igen havde strøm.

Opsummering:
Kortsluttede højspændingskabler gjorde, at omkring 1000 huse i Tårs, Ugilt og Lørslev nær Hjørring var uden strøm store dele af natten til onsdag.